En lastbilchauffør kørte tirsdag eftermiddag galt på E45 i nordgående retning ved Hobro. Af ukendte årsager kørte chaufføren ind i midterautoværnet på motorvejen, som fik voldsomme skader. Den havarerede lastbil endte med at pege modsat sin kørselsretning mens en del af de tagsten traileren lastede, endte på vejen. - Det er ikke umiddelbart et uheld, der har givet store trafikale udfordringer og trafikken har kunnet fortsætte i et spor i hver retning, fortæller vagtchef ved Nordjyllands Politi Bruno Brix. - Lastbilen skal fjernes på et tidspunkt og der skal ryddes op på vejen, hvor der ligger en del tagsten. I den proces lukker man nok motorvejen, men det bliver ganske kortvarigt, siger vagtchefen videre. Ved uheldet skete der alene materiel skade. Chaufføren kom ikke noget til.
En lastbil kørte godt og grundigt ind i midterautoværnet på E45 ved Hobro tirsdag eftermiddag.